Альберт Ясубей токIуэ
«Битва под Москвой — 2013» зи чэзу удэзыхьэх спорт зэпеуэ жэпуэгъуэм и 26-м Мэзкуу дэт «Урысей» къэрал концерт гъэлъэгъуапIэ нэхъыщхьэм Iэпщэрыбанэ зэхэтымкIэ щекIуэкIащ. Къэбэрдей-Балъкъэрым и щIыхьыр иджы етIуанэу а зэхьэзэхуэм щихъумащ икIи хьэрхуэрэгъу къыхуэхъуа Эномото Ясубей ефIэкIри текIуэныгъэр зыIэригъэхьащ ди лъахэгъу Туменов Альберт.
Зэхьэзэхуэм кIэлъыплъхэр ди спортсменым текIуэныгъэр нокауткIэ зыIэригъэхьэну щыгугъырти, псоми дэрэжэгъуэ яритащ. Утыкум къызэрихьэу и хьэрхуэрэгъур псынщIэу зэрыхигъэщIэн Iэмал псори Альберт къигъэсэбэпу щIидзащ. ЗэIущIэм и кум Туменовым Швейцарием щыщ Эномото утыкум щригъэгъуэлъыкIащ. Абы зыкъиIэтыжа щхьэкIэ лъакъуэкIэ хэуэри, абдежым зэпэщIэтыныгъэр щиухащ.
Къыхэдгъэщынщи, а зэIущIэм и пэкIэ Эномото Ясубей нокауткIэ щыхагъэщIа къэхъуакъым. Туменов Альберт и хьэрхуэрэгъум екIуу текIуэри зэрылъэщыр, ММА-м и элитэм зэрыщыщыр псоми хьэкъ ящищIащ.
А спорт зэпеуэм и къызэгъэпэщакIуэхэм ящыщ кикбоксингымкIэ дуней псом и чемпион Хасиков Бату зэIущIэ нэужьым «Ар фIэщщIыгъуейщ!..» псалъэхэм зыбжанэрэ къытригъэзэжащ. БоксымкIэ дуней псом и чемпион Проводников Руслан щIыгъуу утыкум ихьэри, Туменовым и текIуэныгъэмкIэ ар ехъуэхъуащ.
Уи гур дыхэхъуэрт Альберт и ехъулIэныгъэм зэрыIущIам. ЗыIэригъэхьа дамыгъэр къыщратыжым абы лъагэу Iэтауэ Къэбэрдей-Балъкъэр Республикэм и ныпыр иIыгъащ.
Туменов Альберт иригъэкIуэкIа зэIущIэ 13-м щыщу 12-м щытекIуащ, абыхэм ящыщу 7-р нокауткIэ къихьащ. Ар зэ закъуэщ къызэрыхагъэщIар.
— Альберт зэпеуэм хуэхьэзыру щытащ икIи екIуу зыкъигъэлъэгъуащ. Ину фIыщIэ яхудощI къыддэщIахэм. Фэращ текIуэныгъэм хуэзыша апхуэдиз дэрэжэгъуэрэ тегушхуэныгъэрэ къыдэзытар, — жиIащ спортсменым и и тренер, абы и адэ Туменов Хъусей.
Кужоновэ Эльмирэ.
